РЕПУБЛИКА СРБИЈА

НАРОДНА СКУПШТИНА

Одбор за здравље и породицу

18 Број: 06-2/241-21

14. јун 2021. године

Б е о г р а д

ЗАПИСНИК

ОСМЕ СЕДНИЦЕ ОДБОРАЗА ЗДРАВЉЕ И ПОРОДИЦУ

ОДРЖАНЕ 11. ЈУНА 2021. ГОДИНЕ У ШАПЦУ

Седница је почела у 11,00 часова.

Седници је председавао асс. др сци. мед. Дарко Лакетић, председник Одбора.

Седници су присуствовали чланови Одбора: Никола Радосављевић, Светлана Милијић, Рајка Матовић, др Драгана Баришић, Слађана Николић, Невена Ђурић, др Марко Богдановић, Милица Николић, Наташа Ивановић, др Весна Ивковић и Борисав Ковачевић.

Седници нису присуствовали чланови Одбора: Драгана Бранковић Минчић, проф. др Горан Тасић, Софија Максимовић, др Емеше Ури, Загорка Алексић, нити њихови заменици.

Седници су присуствовали и градоначелник Шапца др Александар Пајић, начелник Мачванског управног округа Владан Красавац, члан Градског већа за здравство др Јелена Викић, директор Опште болнице Шабац др Слободан Поповић, представник Опште болнице Лозница Надица Полић, директор Завода за јавно здравље Шабац др Бранко Вујковић, директор Дома здравља Шабац др Јасмина Станковић, директор Дома здравља Коцељева др Верица Софранић, менаџер Дома здравља Мали Зворник Валентина Ристић, представник Дома здравља Љубовијадр Бранка Радивојевић, директор Дома здравља Владимирци др Бранко Исаиловић, директор Дома здравља Лозница др Бранка Красавац и координатор за вакцинацију Љиљана Ранковић, директор Дома здравља Богатић др Александар Мартиновић, представник Дома здравља Крупањ др Миленко Крсмановић и директор Филијале РФЗО у Шапцу Јелена Павловић.

На предлог председника Одбора, једногласно, усвојен је следећи:

Д н е в н и р е д

1. Актуелна епидемиолошка ситуација и информисање о вакцинацији становништва Мачванског округа.

Пре преласка на разматрање утврђеног дневног реда, усвојен је, без примедаба, Записник седме седнице Одбора, која је одржана 7. маја 2021. године у Мерошини.

**Прва тачка дневног реда** - Актуелна епидемиолошка ситуација и информисање о вакцинацији становништва Мачванског округа.

Асс. др сци. мед. Дарко Лакетић, председник Одбора, у уводном излагању је рекао да је ову седницу, ван седишта Народне скупштине, сазвао сагласно члану 42. став 4. Пословника Народне скупштине. Поздравио је присутне представнике Мачванског округа, локалне самоуправе и здравствених установа. Захвалио је Вестминстерској фондацији за демократију на подршци Одбору за овај облик рада, као и градоначелнику Града Шапца на добродошлици и изразио наду да ће ова седница, поред повећања обухвата вакцинацијом, допринети и подизању нивоа пружања здравствене заштите у овом округу. Навео је да се овај одбор, сагласно свом делокругу, прописаним Пословником Народне скупштине, редовно информише о актуелној епидемиолошкој ситуацији у Републици Србији и о томе обавештава јавност, те да је у том циљу на седници одржаној 2. фебруара ове године образован Пододбор за праћење епидемиолошке ситуације због присуства заразне болести COVID-19, чији је задатак, поред осталог да: прати извршавање закона и других аката из области заштите становништва од заразних болести; прати епидемиолошку ситуацију због присуства заразне болести COVID-19; прати рад Владе, мере које је одредила, услове, начин спровођења, извршиоце и средства за спровеђење ради сузбијања заразне болести која у већој мери може угрозити становништво Републике Србије, и чије је спречавање и сузбијање од интереса за Републику Србију; разматра све активности које организују и спроводе органи Републике Србије, јединице локалне самоуправе и други субјекти, здравствене установе и физичка лица у циљу заштите становништва од заразних болести; разматра последице пандемије на функционисање здравственог система; упознаје се са процесом примене мера и сагледава стварно стање у оквиру радних посета на терену, и то здравственим установама и локалним срединама у Републици Србији. Изнео је да се на првој седници Пододбора разматрало присуство различитих сојева вируса Ковид-19 и да је на ту тему, вирусолог проф. др Александра Кнежевић објаснила деловање вакцина на до тада познате сојеве, изнела прогнозу у вези са појавом нових корона сојева и дала одговоре на друга актуелна питања поводом ове теме. На другој седници Пододбора гости су били епидемиолози др Владан Шапоњић и др Снежана Плавшић, а разговарало се о карактеристикама и ефектима вакцина које су доступне унашој земљи, о дилемама грађана и здравствених радника, као што су питања вакцинисања трудница и особа које су раније у анамнези имале анафилатички шок или алергије. На почетку вакцинације став је био да труднице не треба вакцинисати, али како су се појавили нови сојеви вируса који нападају и труднице, од којих су неке и преминуле, тај став се променио. На основу стручне процене, сада је званичан став да труднице треба да се вакцинишу ''Pfizer-BioNTech'' вакцином. Истакао је да наши грађани на располагању имају четири вакцине, што показује озбиљан приступ државе овом проблему. Захваљујући личном ангажману председника, наша држава је постала лидер у пружању помоћи окружењу, што је осим дипломатског, пре свега хумани гест. Ради бржег враћања уобичајеним животним активностима без маске, планирано је вакцинисање преко 50% од укупног броја становника до краја јуна ове године, а подршку овом циљу треба да пруже сви здравствени радници, као и менаџери у здравству. Полазећи од тога да је Одбор за здравље и породицу радно тело Народне скупштине, која је највише представничко тело и носилац законодавне власти у Републици Србији, апострофиран је Закон о заштити становништва од заразних болести. Чланом 3. овог закона, прописано је да је заштита становништва од заразних болести организована и свеукупна делатност друштва са циљем спречавања и сузбијања заразних болести, њиховог одстрањивања и искорењивања. Чланом 14. је прописано да се заштита становништва од заразних болести врши спровођењем општих, посебних, ванредних и дугих мера за заштиту становништва од заразних болести, у складу са Законом. Једна од посебних мера је имунизација, и зато се на овој седници разматра актуелна епидемиолошка ситуација, као и вакцинација становништва на територији Мачванског управног округа.

Др Бранко Вујковић, директор Завода за јавно здравље Шабац, истакао је да епидемиолошка ситуација у Мачванском округу има повољан ток са тенденцијом пада, али да је и даље присутно осцилаторно јављање ковид оболелих пацијената. У вези са тим, навео је следеће: на територији овог округа су у последња 24 часа забележена четири позитивна случаја (Лозница-1, Богатић-2, Крупањ-1); од почетка пандемије урађено је више од 63 хиљадe ПЦР тестова и 66 хиљада антигенских тестова; укупно регистрованих је 27 хиљада ковид позитивних особа. Први потврђен случај Ковида-19 је регистрован 27. марта 2020. године, а укупан број оболелих се дистрибуирао у три велика таласа. Први пик је био у јулу 2020. године са 2563 ковид позитивне особе, други пик у децембру 2020. године са 6877 позитивна случаја и трећи пик у априлу 2021. године са 3952 ковид позитивне особе. У овом моменту број активно ковид оболелих је 142, и то најмање по једног оболелог имају општине Владимирци, Коцељева и Мали Зворник, а највише оболелих припада радно активној популацији у добној групи од 50 до 64 године и од 35 до 49 година. Стопа инциденце односно стопа ковид новоинфицираних у Мачванском округу на 100 хиљада становника износи 9811 новооболелих и највећа је у Љубовији, где износи 12394, а следе Шабац и Богатић. Вакцинација у Мачванском округу је започета 31. децембра 2020. године, имунизацијом корисника Геронтолошког центра Шабац, док се са масовном имунизацијом кренуло 20. јануара 2021. године. Проценат од преко 55% вакцинисаних је постигла општина Мали Зворник - 59,3% вакцинисаних првом дозом и 47,3% другом дозом. Следе: град Шабац - 50,2%; Лозница - 46,4%; Богатић - 39%; Љубовија - 36,7%, и Коцељева - 35,1%. Најмањи обухват вакцинацијом имају општине Крупањ и Владимирци, око 30% вакцинисаних. Укупно датих доза у Мачванском округу је око 200 хиљада, али треба имати у виду да су на територији овог округа вакцинисани и здравствени радници Републике Српске, као и грађани БиХ и Републике Северне Македоније. У спровођењу вакцинације, поред државе која омогућава набавку вакцина, домова здравља који су носиоци посла на терену, важна је улога и локалне самоуправе. На крају излагања, навео је да су шабачки медији имали 3048 објава на тему пандемије и вакцинације, као и то да се овај град, поред пандемије, борио и против организоване групације чији је циљ био да нанесе штету здравственом систему и грађанима, са чим се Шабац изборио. Додао је да не сумња у постизање колективног имунитета и победу над овом пандемијом.

Асс. др сци. мед. Дарко Лакетић, председник Одбора, нагласио је да обухват вакцинације доста зависи од сарадње са свим структурама локалне самоуправе, те да се на основу постигнутог на пољу имунизације у Мачванском округу, ова сарадња примећује, уз сугестију да јединице локлане самоуправе наставе са пружањем подршке овом процесу. Након недавно одржане седнице Одбора у Мерошини, на којој су изнете сугестије о најбољим начинима покретања процеса имунизације, постигнут је обухват од 10% до преко 40% ревакцинисаних, што је пример како се добром организацијом и смисленом акцијом могу постићи резултати. Сходно наведеном, сматра да треба форсирати теренску активност и Синофарм вакцину, која је због своје термостабилности погодна за ту врсту рада. Истиче и да већи обухват вакцинисаних у једном округу, као потврда тимског рада и одговорне политике, треба да буду пласирани преко локалних и републичких медија, као подстрек за друге општине. Суштински значај вакцинације је очување живота и битно је да народ то схвати, као и то да су све земље које су омогућиле масовну вакцинацију својим грађанима већ изашле из ковид система. Затим, у многим земљама је спуштена граница вакцинације и за децу изнад 12 година се препоручује вакцина Фајзер, што је битно у спречавању ширења инфекције, будући да млаћа популација има доминантну улогу у преношењу овог вируса. У нашој земљи, по броју вакцинисаних особа преко 35 година постигнути су жељени проценти, али је сада важно постићи већи обухват вакцинисаних особа испод 35 година. Наиме, на овај начин се може спречити четврти талас у септембру, тежа клиничка слика и већи број заражених. Стога, људима треба разјаснити дилеме и објаснити значај овог процеса, што се постиже добром организацијом и популарисањем процеса имунизације. Навео је пример Тутина у којем је проценат вакцинације низак (12%) и то због веровања већинског дела муслиманске популације да вакцине садрже свињски желатин. Из ових разлога, Одбор ће на седници у Тутину позвати представника Агенције за лекове и медицинска средства, како би се тим људима објаснио састав вакцина и како би се они заштитили и започели масовну вакцинацију. Нагласио је да у разговору са људима треба разбити предрасуде и разрешити дилеме, као што је и она да вакцине утичу на стерилитет.

Др Слободан Поповић, директор Опште болнице Шабац, рекао је да је ковид пандемија показала да је наш здравствени систем довољно снажан да ову кризу преброди, а држава хуманија од многих других земаља. Србија је балансирала између пооштравања и ублажавања рестриктивних мера, како би привреда и други сегменти друштва могли да функционишу и како би имали средстава да се изборимо са овим вирусом. Захваљујући ауторитету и посвећености председника и његових сарадника, имало се све што је потребно у овој борби, те да се сада треба ангажовати у постизању епидемиолошког бедема од преко 60% вакцинисаних, како би наредни четврти талас ковид епидемије био блажи. Изнео је следеће податке: Општа болница Шабац је од 9. јула 2020. године радила као ковид болница, уз напомену да је хитне ковид пацијенте збрињавала и пре тог датума; бележи 2400 хоспитализованих ковид пацијената, 13 хиљада прегледа у црвеној зони пријемно тријажне амбуланте инфективног одељења. У другој тзв. зеленој зони је од почетка ковид пандемије забележено 99 хиљада прегледа, 8600 хоспитализација, 1200 порођаја, 12 хиљада дијализа и 2500 хитних неодложних операција. Ова болница се организовала, имала је црвене зоне педијатрије и гинкологије, слала је испомоћ ковид болницама у Батајници, Земуну, Бежанијској Коси и КБЦ Драгиша Мишовић. Општа болница Шабац у претходном периоду није оскудевала у опреми, личној заштити, респираторима и набавила је кисеоничке протокомере и коцентраторе кисеоника. На почетку епидемије болница је имала је 50 кисеоничких места, сада их има 260. Тренутно у ковид зони има 15 хоспитализованих ковид пацијената. Наставља се рад по плану и прелазак на нон ковид режим рада, иако се у овој болници све време радило са хроничним пацијентима. У току је пројекат доградње и реконструкције ове болнице. Такође, болница је сертификовала лекаре за пејсмејкер, специјалисти интернисти су послати на едукацију за рад у ангио-сали, ради се на развоју минималне инвазивне хирургије, као и бољој организацији листа чекања. Додао је да од опреме недостаје екстензиони сто за рад на ортопедији, чијом набавком би квалитет рада у овој области био подигнут за 40%.

Асс. др сци. мед. Дарко Лакетић, председник Одбора, поводом претходног излагања је навео да ће упоредо са реконструкцијом ове болнице тећи процес набавке и занављања опреме за здравство, те да након израде пројектне документације и јавног позива извођачима, треба што пре почети са тим радовима. Осим покретне опреме као што је ултразвучни апарат, набавка опреме као што је скенер треба да буде прилагођена пројекту реконструкције. Поменуо је и да се тренутно гради 20 здравствених центара, општих болница и домова здравља.

Др Бранко Вујковић, директор Завода за јавно здравље Шабац, осврнуо се на проблем финансирања завода за јавно здравље и додао да је то здравствена установа у којој радници не примају плате из буџета. За решавање овог питања Завод је предложио три модела- начина финансирања, који су бољи од постојећег финансирања. Међутим, чини му се да **Институт за јавно здравље Србије ''Др Милан Јовановић Батут''** решавање овог питања одлаже, имајући у виду да запослени овог института имају другачији начин финансирања. Током пандемије, држава је интервентно помагала и тиме омогућила несметано функционисање завода. Међутим, упозорио је да ће заводи за јавно здравље у Ваљеву и Врању, пре других завода, ускоро имати проблем финансирања основних зарада. Навео је да Завод за јавно здравље Шабац има два епидемиолога, од којих је један 64-годишњак, те да су ти људи изнели ову епидемију, и да из ових разлога они морају бити растерећени брига о плати. Решавање проблема функционисања и финансирања завода оценио је као стратешко питање које не сме више да се одлаже, јер треба бити спреман за нови круг борбе са корона вирусом. Поред решавања поменутог питања, очекује да заводи кроз Други пројекат развоја здравства Србије добију потребну опрему. Подсетио је да су заводи престали да се финансирају из буџета 2003. године, али да они нису класична приватна фирма и да услед промена на тржишту долази до промена и у њиховом функционисању, због чега им је неопходна помоћ државе.

Асс. др сци. мед. Дарко Лакетић, председник Одбора, сагласан је са ставом да заводи за јавно здравље имају посебан значај у ванредним епидемиолошким околностима али да није реално пребацивање завода на буџетско финансирање јер би се тиме повећао број уговорених радника. У сагледавању и решавању овог питања, поред РФЗО-а, треба да учествује Влада и надлежна министарства, како би се пронашло одговарајуће решење. Додао је да ће у својству председника Одбора иницирати решавање овог проблема, уз констатацију да су заводи у овим околностима показали и своју снагу и слабост, те да су заводи у којима менаџмент добро послује успешни, а да ''тону'' они други где то није случај.

Надица Полић, представник Опште болнице Лозница, изнела је да је било проблема у овој установи у претходном периоду, али и то да ова болница није била потпуно у ковид зони. Наиме, од 461 постеље, 134 су биле опредељене за ковид пацијенте, од којих је већина била смештена у адаптираним просторијама грудног, интерног и инфективног одељења, које још није у потпуности реконструисано. Тренутно је хоспитализовано 19 ковид пацијената и регистрован један ковид пацијент. Започети радови на реконструкцији болнице се настављју, интензивно се ради хируршко- гинеколошки блок, а набавка опреме је у завршној фази. Истакла је подршку државе и то да је ова болница прошле године добила скенер, РТГ апарат са Ц луком за ортопедију, као и три нова санитетска возила. Напоменула је да потреба за кадровима увек постоји и истакла драгоцену сарадњу и подршку Завода за јвано здравље Шабац. Додала је и да је примарна здравствена заштита Лознице носилац послова имунизације.

Др Јасмина Станковић, директор Дома здравља Шабац, изнела је следеће: овај дом здравља има 440 радника запослених на неодређено време, од чега 347 здравствених радника; запослено је 107 лекара- кадровски план предвиђа запошљавање 112 лекара; медицинских сестара има 179, здравствених сарадника 7, стоматолога 20 и стоматолошких сестара 35. Служба за здравствену заштиту одраслог становништва је највећа и пружа услуге у 4 градске и 29 сеоских амбуланти. Седам сеоских амбуланти није радило током пандемије, а повремено су затваране још три амбуланте. Ковид амбуланта је све време била активна, те је у првом таласу, у јулу месецу 2020. године забележено 282 прегледа, у децембру исте године 534, а крајем априла 2021. године 545 прегледа. Доста тимова је радило, а 56 здравствених радника слато је на испомоћ у Општу болницу Шабац, Геронтолошки центар Шабац и у нову ковид болницу у Батајници. Служби хитне медицинске помоћи недостају лекари, 14 лекара запослено је на неодређено радно време, а по нормтиву би требало да их има 19. Возача је такође мањак, 13 њих је запослено у служби хитне медицинске помоћи и 10 у служби транспорта, а свакодневно постоји потреба за превозом пацијената, на контроле, дијализу и сл. Истакла је да без подршке локалне самоуправе овај дом здравља не би изнео пандемију, као и да су посредством градског пројекта ангажована четири возача и 15 медицинских сестара. Од 31. децембра 2020. године је започела вакцинација корисника Геронтолошког центра Шабац, а потом здравствених радника. Пункт за масовну вакцинацију је формиран 20. јануара 2021. године, за шта је ангажовано седам тимова лекара. Масовна имунизација, започета 30. априла 2021. године, уз подршку Завода за јавно здравље Шабац и локалне самоуправе, одвијала се и по селима, ради већег обухвата вакцинисаних. Тимски су се обилазиле фирме, затвори, вакцинисана је ромска популација. Додала је да се имунизација на терену наставља, као и да се у наредном периоду планира отварање још 4 вакцинална пункта. Изнела је да постоји потреба за санитетским возилима и да овај дом здравља има 31 возило, али да су она углавном израубована. Захваљјући пројекту прекограничне сарадње са Хрватском ''Подржи живот'', који се реализовао у оквиру ИПА програма, добијена су два возила за превоз тешко оболелих палијативних пацијената, један ултразвучни апарат и запослена су два лекара и три медицинске сестре.

Др Верица Софранић, директор Дома здравља Коцељева, такође је указала на проблем недостатка санитетских возила, имајући у виду да овај дом здравља поседује два санитетска возила, која три пута недељно морају да возе пацијенте на дијализу у Шабац и на снимање рендген апаратом, посебно током короне. Две сеоске амбуланте су у претходном периоду радиле од 7 до 21 часа увече. Поседују три вакцинална пункта и то у Коцељеви, Црниљеву и Драгињу. До сада је у овој општини првом дозом вакцинисано 3454 особа, другом њих 2925, а страних држављана 8. Тимски рад на терену се наставља. Поред возила, недостају им возачи, али и кадар, те навела да додатни проблем представља то што су два лекара на специјализацији из педијатрије и гинекологије током пандемије повучени у овај дом здравља, због чега ће им се продужити специјализација. Објаснила је да је проценат вакцинације у Коцељеви нижи због чињенице да велики део Драгиња, који припада овој општини, чини ромско становништво које живи ван Србије, али је и даље ту пријављено. С обзиром на то да Дом здравља Коцељева нема лабораторију и биохемичаре, због малог броја становника, захвалила је шабачкој лабораторији на подршци.

Валентина Ристић, менаџер Дома здравља Мали Зворник, је рекла да је добар одзив грађана ове општине на вакцинацију резултат развијене свести људи о значају вакцинације, али и тога што у овом пограничном месту живи доста људи са двојним држављанством. Навела је да овај дом здравља има 60 запослених и да га чини претежно старији колектив, те да постоји потреба за занаваљем кадра, али да проблем представљају нормативи који то ограничавају због малог броја становника. Поменула је да су прошле године, захваљујући подршци локалне самоуправе, ангажовали две медицинске сестре, добили биохемијски анализатор за лабораторију и санитетско возило, као и да је ове године, због великог броја људи са малигним болестима, општина препознала потребу за набавком скенера.

Бранка Радивојевић, главна сестра Дома здравља Љубовија, истакла је да је овај мали колектив уз подршку локалне самоуправе успео да одговори свим изазовима ковид пандемије. Изнела је да је у Љубовији вакцинисано преко 5 хиљада особа, највише вакцинама Синофрам (2760) и Фајзер (1760), као и да је забележен велики одзив на вакцинацију грађана БиХ.

Др Бранко Исаиловић, директор Дома здравља Владимирци, навео је да је у овој општини првом дозом вакцинисано 4040 особа, а другом 3400. Као разлог мањег одзива на вакцинацију наводи велики одлив радно активног становништва у друге градове. Изнео је да је 2020. године добијено ново санитетско возило, као и то да овај дом здравља поседује развијену радиолошку службу, али и да постоји потреба за набавком новог дигиталног рендген и ултразвучног апарата, као и возила за дијализу. Додао је да постоји намера о подели специјализације са ДЗ Коцељева, као и идеја о формирању хитне помоћи на том потезу.

Др Бранка Красавац, директор Дома здравља Лозница, истакла је значај примарне здравствене заштите као прве линије фронта у борби против ковид пандемије и навела да је у ковид амбуланти овог дома здравља забележено до 50 прегледа дневно, као и да се радило даноноћно у сарадњи са Општом болницом. Неколико лекара ове установе послато је на испомоћ другим болницама. Обухват вакцинисаних је близу 50% и тај процес се одвија уз сарадњу са локалном самоуправом и заводом за јавно здравље. Вакцинација се врши и у амбулантама, којих има 17, као и у Бањи Ковиљачи и Лешници. Дому здравља недостају возила, посебно за дијализу и превоз пацијената ка другим здравственим установама.

Др Александар Мартиновић, директор Дома здравља Богатић, нагласио је значај примарне здравствене заштите у борби против ковида, и да је захваљујући томе што свако место има амбуланту- које су адаптиране у ковид амбуанте, свим нашим грађанима су у периоду епидемије били доступни лекар и нега. Имајући у виду да ка Богатићу гравитира око 30 хиљада становника, после Шапца и Лознице, ова општина је имала највећи број заражених у односу на број становника. У ковид амбуланти у децембру и јануару, дневно је било око 200 прегледа и око 35 до 40 ковид позитивних дневно. Укупно је забележено 2800 ковид позитивних особа, што је око 15% популације. Нагласио је да је рад у овом дому здравља добро организован, да поседују рендген дијагностику, лабораторију и специјалистичку службу, али да постоји проблем недостатка кадра, опреме и да највише надостају санитетска возила. Додао је да обим вакцинисаних износи око 40%, чему је допринела активност координатора за вакцинацију и сарадња са локалном самоуправом.

Др Миленко Крсмановић, представник Дома здравља Крупањ, изнео је да је у овом малом месту, са око 15 хиљада становника, од почетка вакцинације дато 3841 доза вакцине и 3278 друга доза. Вакцинација је, уз подршку локалне самоуправе, спроведена у дому здравља али и на терену, што се показало корисним за време првомајских и ускршњих празника када се велики број грађана одазвао вакцинацији. Дому здравља недостају кадрови, с обзиром на то да је хитна служба у склопу дома здравља и да због актуелне ситуације лекари нису били у могућности да прате пацијенте са ургентним стањем. Указао је на проблем који имају са информационим програмом, због чега им је отежано праћење евиденције пацијената и њихово упућивање на секундарни ниво здравствене заштите.

Јелена Павловић, директор Филијале РФЗО у Шапцу, истакла је одличну сарадњу коју ова установа има са здравственим установама Мачванског округа. Закључком Владе од априла 2020. године, РФЗО је за здравствене установе вршио набавку личне заштитне опреме, апарата и свега што се тиче пандемије Ковида-19. На последњем састанку, који се редовно одржава са директорима здравствених установа овог округа, одлучено је да Дом здравља Богатић добије мобилни рендген апарат за ковид оболеле пацијенте; Општој болници Шабац сугерисано је да поднесе иницијативу за пејсмејкер центар, док је Општа болница Лозница аплицирала за нови скенер. За кадровски план примарног и секундарног нивоа здравствене заштите овог округа, рекла је да је прилично попуњен и да иницијативу за проширење кадровског плана по структури здравствена установа треба да поднесе Министарству здравља. У вези с тим, навела је следеће: Општа болница Шабац по основу повећаног обима посла има упражњена места за 4 лекара, 12 за медицинске и фармацеутске техничаре и 7 за лекаре на месту замене; ДЗ Шабац по истом основу има места за 5 лекара и 12 техничара; ДЗ Владимирци има места за 2 лекара; ДЗ Лозница- 2 лекара; ДЗ Крупањ- 1 лекар, Мали Зворник- 1 лекар; ДЗ Љубовија са стационаром- 1 лекар и ДЗ Богатић- 1 лекар. Општине Богатић, Љубовија са стационаром, Владимирци, Коцељева, Лозница, Крупањ и Мали Зворник по кадровском плану немају ниједно слободно место за средњи кадар медицинског особља. На територији Мачванског округа, по кадровском плану, укупно има 124 упражњена места за медицински и немедицински кадар, а највећи број слободних места (93) имају Општа болница Шабац и ДЗ Шабац.

Светлана Милијић је потврдила да Општа болница Шабац, према кадровском плану, има места за још 4 лекара и 12 медицинских техничара, те је сугерисала представницима ове установе да обрасце за уговарање радника пошаљу шабачкој филијали РФЗО-а.

Никола Радосављевић је указао на проблем слабог одзива на вакцинацију у мањим срединама, што захтева додатни ангажман. Истакао је да су и примарни и секундарни ниво здравствене заштите дали подједнак допринос борби против Ковида-19, те је похвалио је подршку локалне самоуправе Дому здравља Шабац, посредством градског пројекта.

Др Јелена Викић, члан Градског већа за здравство, осврнула се на допринос Ветеринарског специјалистичког института Шабац током короне, посебно поводом ПЦР тестирања, као и праћења ефикасности вакцина. Изнела је да велики део вакцинисане популације има солидан титар антитела, док је код оних који су прележали ковид тај титар нешто нижи. Одређене вакцине су усмерене на различите протеине вируса и између њих има разлика, те тако Фајзер вакцина даје виши титар антитела на Спајк протеин, а та антитела се управо она на која се грађани тестирају, док Синофарм вакцина даје антитела на четири компоненте вируса. Ради едукације становништва, сматра, важно је напоменути да постоје и та друга антитела, а не само на Спајк протеин.

Владан Красавац, начелник Мачванског управног округа, уз разумевање тренутне ситуације и већег обима посла у Министарству здравља, указао је на проблем нерегулисања истека уговора директора домова здравља што отежава функционисање ове службе, посебно при поступцима набавке опреме, те апелује да се убрза решавање овог проблема.

Асс. др сци. мед. Дарко Лакетић, председник Одбора, навео је да процес преласка оснивачких права здравствених установа са локалних самоуправа на републички ниво захтева усклађивање аката у надлежном министарству, што изискује време, али да ће сугерисати да се ове кадровске промене убудуће решавају промптно.

Седница је завршена у 13,00 часова.

СЕКРЕТАР ПРЕДСЕДНИК

Божана Војиновић Асс. др сци. мед. Дарко Лакетић